b'\n_START_ARTICLE_\n\xc3\x8enchipuirile lui Jean-Marie Cabidoulin\n_START_SECTION_\nRezumat\n_START_PARAGRAPH_\nSaint-Enoch este o balenier\xc4\x83 comandat\xc4\x83 de c\xc4\x83pitanul Bourcart \xc8\x99i al c\xc4\x83rei echipaj este compus din vreo 30 de persoane. Nava p\xc4\x83r\xc4\x83se\xc8\x99te portul Le Havre cu destina\xc8\x9bia Oceanul Pacific. V\xc3\xa2n\xc4\x83toarea de balene este uneori plin\xc4\x83 cu succes, iar alteori lamentabil\xc4\x83._NEWLINE_Jean Marie Cabidoulin nu este un dogar obi\xc8\x99nuit, ci mai mult dec\xc3\xa2t at\xc3\xa2t. Obi\xc8\x99nuit s\xc4\x83 navigheze prin cele \xc8\x99apte m\xc4\x83ri, el a v\xc4\x83zut \xc8\x99i a auzit multe lucruri pe care al\xc8\x9bii nici nu ar putea ajunge s\xc4\x83 \xc8\x99i le imagineze, de exemplu, povestea unui \xc8\x99arpe uria\xc8\x99 care traverseaz\xc4\x83 oceanele de pe \xc3\xaentreg globul, distrug\xc3\xa2nd orice nav\xc4\x83 pe care o \xc3\xaent\xc3\xa2lne\xc8\x99te \xc3\xaen calea sa, \xc8\x99i care amenin\xc8\x9b\xc4\x83 - potrivit acestuia - s\xc4\x83 strice ultima campanie a balenierei pe care s-a \xc3\xaenrolat dogarul.\n_START_SECTION_\nVariante de titlu\n_START_PARAGRAPH_\nRomanul a fost tradus \xc3\xaen limba englez\xc4\x83 ca The Sea Serpent: The Yarns of Jean Marie Cabidoulin (\xc8\x98arpele de mare: \xc3\x8enchipuirile lui Jean-Marie Cabidoulin). Plec\xc3\xa2nd de aici, unele edituri rom\xc3\xa2ne\xc8\x99ti  au preluat titlul anglicizat \xc8\x98arpele de mare pentru acest roman, \xc3\xaen locul traducerii literale din limba francez\xc4\x83._NEWLINE_Prima traducere \xc3\xaen limba rom\xc3\xa2n\xc4\x83 a romanului a fost realizat\xc4\x83 de Ion Hobana \xc3\xaen 1969, pentru Editura Tineretului din Bucure\xc8\x99ti, \xc8\x99i a purtat numele de \xc8\x98arpele de mare. O edi\xc8\x9bie revizuit\xc4\x83 a traducerii sale a fost publicat\xc4\x83 \xc3\xaen 1976 de Editura Ion Creang\xc4\x83 din Bucure\xc8\x99ti, \xc3\xaentr-un volum cu Cele 500 de milioane ale Begumei (vol. 11 al Colec\xc8\x9biei Jules Verne). _NEWLINE_O nou\xc4\x83 traducere a romanului a ap\xc4\x83rut \xc3\xaen anul 1986 sub titlul original \xc3\x8enchipuirile lui Jean-Marie Cabidoulin, \xc3\xaen vol. 37 al Colec\xc8\x9biei Jules Verne de la Editura Ion Creang\xc4\x83 din Bucure\xc8\x99ti, autoarea traducerii fiind Sanda Radian. Romanul a fost publicat \xc3\xaen acela\xc8\x99i volum cu Satul aerian. Reeditarea Colec\xc8\x9biei "Jules Verne" realizat\xc4\x83 de Editura Adev\xc4\x83rul a preferat tot varianta de titlul \xc8\x98arpele de mare.'